Shimoliy Karolinada qonli to'qnashuvlar tinmayapti
Hafta boshida Shimoliy Karolina va Oklaxoma shtatlaridagi otishmalar bunga sabab bo'lgan.
Shimoliy Karolina shtati, Sharlott shahrida qora tanli ofitser afro-amerikalikni otib o'ldirgani ketidan g'alayon... Namoyishchilar shtatdagi katta yo'lni to'sib qo'ydi. Politsiya mashinalarini ayab o'tirishmadi. 12 ofitser mayib bo'ldi. Marhum Kit Lamon Skottning oilasi politsiyadan g'azabda. "Qo'lida quroli bor ekan deb, otib tashlashdi", - deydi marhumning singlisi. "Ofitserlar unga ogohlantirish berdi. Qurolingni tashla deb aniq aytdi", - deydi rasmiylar. 16 soatlik yo'l narida, Oklaxomaning Tulsa shahrida oq ofitser qurolsiz qora tanlini otib o'ldirgan. Politsiyachining buyrug'iga bo'ysunmagan u. Politsiyachi ayolning aytishicha, erkak qo'llarini ko'tarishdan bosh tortgan. Holbuki, tarqatilgan videoda Terens Kratcherni qo'lini ko'targan holda ko'rish mumkin. Har ikki qora tanli joriy yil politsiya qo'lidan o'lgan 706 shaxs ro'yxatida. "Vashington Post" nashri hisoblariga ko'ra, shundan 173 nafari afro-amerikalik, 324 nafari oqlar. Politsiyaning harakati diqqat markazida ekan, rasmiylar chora izlayapti. Virjiniyaning Feyrfaks tumanida politsiya to'qnashuvlarni kuzatib, tergov qilish uchun maxsus mutaxassis yolladi. Texasning Dallas shahrida, misol, politsiya har ikki yilda bir emas, har ikki oyda bir marta maxsus mashqdan o'tadigan bo'ldi. Boshqa mahkamalarda ofitserlar kiyimiga kamera taqib yuradigan bo'ldi.